NEUVOSTON ASETUS (ETY) N:o 3223/88,

annettu 17 päivänä lokakuuta 1988,

erityistoimenpiteistä yhteisön sitrushedelmäalan tuotannon ja kaupan pitämisen parantamiseksi annetun asetuksen (ETY) N:o 2511/69 muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 43 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

sekä katsoo, että

asetuksen (ETY) N:o 2511/69(3), sellaisena kuin se on viimeksi muutettuna asetuksella (ETY) N:o 3130/86(4), mukaisesti Helleenien tasavalta on toteuttanut suunnitelmansa erityistoimenpiteistä sitrushedelmäalan tuotannon ja kaupan pitämisen parantamiseksi komission 21 päivänä marraskuuta 1983 hyväksymän ohjelman mukaisesti,

erityisesti tietyillä alueilla Kreikassa sitrushedelmäviljelmät ovat tuhoutuneet tai vakavasti vahingoittuneet talven 1986/1987 poikkeuksellisen kovien ja pitkään jatkuneiden hallojen vuoksi, mikä on saattanut suuresti kyseenalaisiksi suunnitelman toteuttamisen aikana saadut tulokset ja sen edistymisen; tämän vuoksi olisi tietyin edellytyksin tuettava kyseisten viljelmien tervehdyttämistä, jotta tuhoalueiden maataloustoiminta voisi jatkua,

tämän tervehdyttämisen on turvattava korkean laadun säilyminen tai laadullinen parantuminen käyttämällä parhaita lajikkeita, jos laatutaso ei vielä vastaa kuluttajien vaatimuksia; tämän vuoksi olisi tervehdytettävä vahingoittuneet viljelmät tuotantosuuntaa muuttamalla, jos ennen halloja käytetyt lajikkeet eivät vastanneet kuluttajien vaatimuksia,

tietyt Kreikan sitrushedelmien viljelijät eivät ole huonojen säiden vuoksi voineet aloittaa komission jo hyväksymän suunnitelman edellyttämää tuotantosuunnan muuttamista ja rakennemuutosta; sen vuoksi heille olisi annettava mahdollisuus sopivana ajankohtana käynnistää mainitut toimet,

hallan tuhottua huomattavan osan puista, jotka olivat jo kuuluneet tuotantosuunnan muutostoimiin tai rakennemuutostoimien vuoksi uudelleen istutettuihin viljelmiin tai jotka parhaillaan kuuluivat tällaisiin toimiin, sekä huomattavan osan suunnitelman toteuttamiseksi tarkoitetuista oksastuksista, on toteutettava uusia toimia, tämän vuoksi olisi mukautettava näille toimille myönnettävät tuet tavalla, joka ottaa huomioon aiheutuneet vahingot, ja

hallojen aiheuttaman tilanteen korjaamiseksi olisi säädettävä kiireellisestä toimesta, joka edellyttää kahden vuoden lisäaikaa sekä Kreikan toteuttaman suunnitelman myöhempää mukauttamisesta,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 2511/69 seuraavasti:

1) Muutetaan 1 artikla seuraavasti:

a) Lisätään 2 kohtaan alakohta seuraavasti:

"Kuitenkin ensimmäisessä alakohdassa tarkoitettua päivämäärää siirretään eteenpäin kahdella vuodella 4 kohdan säännösten toteuttamisen osalta."

b) Lisätään kohdat seuraavasti:

"4 Kreikassa:

a) edellä 1 kohdan ensimmäisessä alakohdassa ja 3 kohdassa tarkoitettuja tukia voidaan myöntää niiden 1 kohdan a, c ja d alakohdassa tarkoitettujen toimien osalta, jotka on aloitettu 31 päivään joulukuuta 1990 mennessä, jos sitrushedelmäviljelmät ovat vahingoittuneet talven 1986/1987 aikana ilmenneiden hallojen vuoksi,

b) niiden sitrushedelmäviljelmien osalta, jotka talveen 1986/1987 saakka ovat olleet 1 kohdan a, c ja d alakohdassa tarkoitettujen toimien kohteena, 1 kohdan ensimmäisessä alakohdassa ja 3 kohdassa tarkoitettuja tukia voidaan myöntää uudelleen, jos mainitut toimet on aloitettava uudestaan kyseisen talven hallojen vuoksi 31 päivään joulukuuta 1990 mennessä,

c) edellä 1 kohdan ensimmäisessä alakohdassa ja 3 kohdassa tarkoitettuja tukia voidaan myöntää talven 1986/1987 aikana ilmenneiden hallojen vahingoittamien puiden uudelleenistuttamistoimiin, jotka on aloitettu 31 päivään joulukuuta 1990 mennessä, jos sitrushedelmäviljelmien lajikevalikoima jo ennen kyseisiä halloja vastasi kuluttajien vaatimuksia, silloin kun uudelleenistuttamistoimet toteutetaan:

- raivaamalla ja istuttamalla uudelleen samoja lajikkeita, joita käytettiin ennen halloja tai lisäksi muita sitrushedelmälajikkeita, jotka vastaavat kuluttajien vaatimuksia,

- katkaisemalla runko tai ensimmäiset tai toiset oksat ja oksastamalla samat lajikkeet, joita käytettiin ennen halloja tai lisäksi muita sellaisia sitrushedelmälajikkeita, jotka vastaavat kuluttajien vaatimuksia,

sekä 1 kohdan d alakohdassa tarkoitettuihin toimenpiteisiin liittyviä tukia siinä määrin kuin ne ovat tarpeen uudelleenistuttamistoimien toteuttamiseksi.

5 Edellä 4 kohdassa tarkoitettuihin toimiin liittyvät tuet korvataan EMOTR:sta ainoastaan, jos hallan vahingoittamien sitruspuiden pinta-ala on vähintään 20 prosenttia viljelmän sitruspuualasta ennen hallaa."

2) Muutetaan 2 artikla seuraavasti:

a) Korvataan kolmannen alakohdan alku seuraavasti:

"Asianomaisten jäsenvaltioiden on 30 päivään huhtikuuta 1983 mennessä ja 1 artiklan 4 kohdan säännösten toteuttamiseksi 31 päivään joulukuuta 1988 mennessä laadittava suunnitelma..."

b) Lisätään neljännen alakohdan jälkeen alakohta seuraavasti:

"Edellä 1 artiklan 4 ja 5 kohdan säännösten mukaisesti laaditun suunnitelman on kolmannessa ja neljännessä alakohdassa tarkoitettujen tietojen lisäksi käsitettävä huonojen säiden pahoin koettelemien alueiden sijainti, aiheutuneiden vahinkojen suuruus, kyseisten tilojen lukumäärä, sellaisten pinta-alojen suuruus, joiden osalta 1 artiklan 4 kohdassa tarkoitettujen toimien, mukaan lukien mainittujen toimien kohteena olevien viljelmien lajikkeiden ohjaaminen, tukeminen voi tulla kysymykseen, sekä niiden valvontatoimenpiteiden määrittely, joilla varmistetaan, että hallasta kärsineiden viljelmien sitrushedelmätuottajille myönnetyt tuet vastaavat 1 artiklan 5 kohdassa vahvistettua perustetta."

3) Lisätään 3 artiklan 1 kohtaan alakohta seuraavasti:

"d) edellä 1 artiklan 4 kohdan c alakohdassa tarkoitettujen toimien osalta:

- hallan vahingoittamien sitrushedelmäviljelmien uudelleenistuttamista tilojen lajikevalikoimaan tukeutumalla tai valitsemalla muita sopivia kuluttajien vaatimuksiin mukautettuja lajikkeita,

- tuotantovälineiden järkiperäistämistä, sellaisena kuin siitä säädetään 1 kohdan a alakohdan toisessa luetelmakohdassa, jos tämän järkiperäistämisen taso ei vielä ole tyydyttävä."

4) Muutetaan 4 artikla seuraavasti:

a) Lisätään 1 kohdan toisen alakohdan jälkeen alakohta seuraavasti:

"Kuitenkin 1 artiklan 4 kohdan a ja b alakohdan täytäntöön panemiseksi ensimmäisen alakohdan toisen luetelmakohdan luku alennetaan 20 prosentiksi."

b) Lisätään kohta seuraavasti:

"2 a. Mitä 1 artiklan 3 kohdassa tarkoitettuun täydentävään tukeen tulee toteutettaessa 1 artiklan 4 kohdan c alakohtaa, sovelletaan 1 kohdan ensimmäisessä alakohdassa tarkoitetuttuja edellytyksiä lukuun ottamatta saman alakohdan toisessa luetelmakohdassa tarkoitettua 40 prosenttia."

c) Korvataan 4 kohdan ensimmäinen alakohta seuraavasti:

"4 Ensimmäinen maksu suoritetaan tuotantosuunnan muuttamistoimien aloittamista seuraavien kahden kuukauden aikana tai 1 artiklan 4 kohdan c alakohdassa tarkoitettujen uudelleenistuttamistoimien aloittamisesta."

5) Muutetaan 5 artikla seuraavasti:

a) Täydennetään 1 kohdan ensimmäistä luetelmakohtaa virkkeellä seuraavasti:

"sekä 1 artiklan 4 kohdan c alakohdassa tarkoitetusta toimesta."

b) Korvataan 2 kohta seuraavasti:

"2 EMOTR:n ohjausosasto korvaa jäsenvaltioille 50 prosenttia niistä kustannuksista, jotka aiheutuvat 1 artiklan 1 kohdassa tarkoitetuista toimista, mainitun artiklan 3 kohdassa säädetyn täydentävän tuen maksamisesta ja mainitun artiklan 4 kohdan c alakohdassa tarkoitetuista toimista."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan kaikissa jäsenvaltioissa.

Tehty Luxemburgissa 17 päivänä lokakuuta 1988.

Neuvoston puolesta

Puheenjohtaja

Y. POTTAKIS

(1) EYVL N:o C 182, 12.7.1988, s. 12

(2) Lausunto on annettu 14 päivänä lokakuuta 1988.

(3) EYVL N:o L 318, 18.12.1969, s. 1

(4) EYVL N:o L 292, 16.10.1986, s. 5